ທະຫານມຽນມາ ຖືກກ່າວຫາວ່າ ຂ້າ ຂົ່ມຂືນ ແລະຈັບກຸມ ຊາວມຸສລິມ 
Human Right Watch ເວົ້າວ່າ ກໍາລັງທະຫານ​ມຽນມາ ໄດ້ເຂ່ນຂ້າ ຂົ່ມຂືນ ແລະທໍາ​ການຈັບກຸມໝູ່ ຊາວມຸສລິມໂຣຫິງຢາ ເວລາເຂົ້າປາບປາມ ການກໍ່ຄວາມຮຸນແຮງ.
ກຸ່ມສິ້ງຊອມສິດທິມະນຸດ ຫລື Human Right Watch ເວົ້າວ່າ ກໍາລັງ ທະຫານຂອງ ລັດຖະບານມຽນມາ ໄດ້ຂ້າ, ຂົ່ມຂືນ ແລະທໍາການຈັບກຸມໝູ່ ພວກ ມຸສລິມໂຣຫິງຢາ ຢູ່ ໃນພາກຕາເວັນຕົກຂອງມຽນມາ ລຸນຫລັງເກີດເຫດການກໍ່ຄວາມ ຮຸນແຮງລະຫວ່າງ ສາສະໜາ ຢ່າງຮ້າຍແຮງ ໃນເດືອນມີຖຸນາທີ່ຜ່ານມານີ້ ກຸ່ມສິ້ງຊອມດ້ານສິດທິມະນຸດ ທີ່ຕັ້ງຢູ່ນະຄອນນີວຢອກ ເວົ້າຢູ່ໃນລາຍງານ ຂອງຕົນໃນ ວັນພຸດມື້ນີ້ວ່າ ກໍາລັງທະຫານຂອງມຽນມາ ບໍ່ໄດ້ເຂົ້າໄປແຊກແຊງຫລືຢັບຢັ້ງເລີຍ ໃນໄລ ຍະທີ່ຄວາມເຄັ່ງຕຶງລະຫວ່າງພວກນັບຖືສາສະໜາພຸດ ແລະພວກມຸສລິມຊາວໂຣຫິງຢາ ໄດ້ລະເບີດຂຶ້ນ ແລະບານປານກາຍເປັນການກໍ່ ຄວາມຮຸນແຮງນັ້ນ ທ່ານນາງ Elaine Pearson ຮອງຜູ້ອໍານວຍການຮັບຜິດຊອບເຂດເອເຊຍ ຂອງກຸ່ມສິ້ງ ຊອມດ້ານສິດທິມະນຸດເວົ້າວ່າ ຫລັງຈາກທີ່ກໍາລັງທະຫານຂອງມຽນມາ ເຂົ້າໄປ ຢັບຢັ້ງ ການປະທະກັນນັ້ນ ພວກເຂົາເຈົ້າກໍໄດ້ເລີ້ມທໍາການກໍ່ຄວາມຮຸນແຮງ ແລະທໍາການ ຈັບ ກຸມພວກຊາວໂຣຫິງຢາໄປທົ່ວ ບົດລາຍງານດັ່ງກ່າວ ໄດ້ຖືກນໍາອອກເຜີຍແຜ່ ໃນຂະນະທີ່ຜູ້ຕາງໜ້າຂອງສະຫະປະຊາຊາດ ດ້ານສິດທິມະນຸດ ທ່ານ Tomas Ojea Quintana ໄປຢ້ຽມຢາມ ບັນດາເຂດທີ່ ໄດ້ຮັບຜົນ ກະທົບ ຈາກການກໍ່ຄວາມຮຸນແຮງນັ້ນ ຄູບາຢູ່ໃນເຂດທ້ອງຖິ່ນອົງນຶ່ງໄດ້ກ່າວ ຕໍ່ ວີໂອເອ ພະແນກພາສາມຽນມາວ່າ ມີຊາວພຸດປະມານ 100 ຄົນພາກັນທໍາການ ປະທ້ວງຢ່າງສັນຕິ ຢູ່ໃນເມືອງ ໝ່ອງດໍ (Maungdaw) ໃນວັນອັງຄານວານນີ້ ໃນຂະນະທີ່ ທ່ານ Tomas Ojea Quintana ໄປຢ້ຽມຢາມ ແຄວ້ນຣາຄິນ ທີ່ຢູ່ໃກ້ກັບຊາຍແດນຂອງບັງກລາເດັດນັ້ນ